Notum sit omnibus S. ecclesiæ fidelibus quod dominus Norgaudus de Toceiaco, laudante uxore sua Ermengarde et filio Iterio, filiaque Beatrice et cæteris infantibus suis, concessit Deo et S. Mariæ Molismensi, sanctoque Nicolao insulæ de Crisenon, ecclesiam de Lissiaco et omnia ad eam pertinentia, id est decimationes, oblationes, sepulturam et atrium totum, et totum feodum quod Petrus de Castro-Censurio ab ipso tenebat. Insuper quidquid ipsemet in eodem fundo possidebat in terris, silvis et pascuis, et in omni omnino consuetudine, nihil sibi in eo retinens, ad usus monachorum Deo et S. Nicolao in insula Crisenon sub obedientia Molismensi, ecclesiæ famulantium. Facta sunt hæc III nonas januarii, IIII feria, in eadem S. Nicolai ecclesia, tempore Humbaudi Autissiodorensis pontificis; Willelmi comitis Nivernensis; cui concessioni interfuimus testes isti, Gosbertus Capellus; Andreas præpositus et Frogerinus filius ejus; Gaufredus de Vincelles; Hugo filius Wiberti; Alexander.